In die lig van die uiteensetting oor hoe die Skrifberoep in die etiek moet funksioneer wat in "God met Ons" gegee word, kan 'n mens nie van die indruk loskom dat daarvan uitgegaan word dat dit eintlik net die liefdesgebod is wat altyd en onder alle omstandighede geldigheid behou en elke historiese situasie te bowe gaan nie. Alle ander Bybelse gebooie moet gesien word as spesifieke konkretiserings van die liefdes-gebod in 'n bepaalde historiese situasie. As ons vandag moet bepaal wat die betekenis van die konkrete gebooie van die Bybel vir ons is, moet ons vra: ' Welke heilzame uitwerking beoogde God met die gebod in die specifieke situatie? ' In die lig hiervan moet ons dan in ons eie historiese situasie soek om te doen wat heilsaam is. Dit kan dikwels heeltemal anders uitval as wat in die konkrete Bybelse gebod gevra word, mits dit maar beantwoord aan die liefdesgebod en die norm van wat heilsaam in die konkrete situasie is. In die lig hiervan kan dan geredeneer word dat homofiele verhoudinge nie noodwendig verkeerd hoef te wees nie, mits hulle getrou bly aan die norm van die naasteliefde en die trou teenoor mekaar wat aan die naaste werklik beskerming en lewensruimte gee. Die vraag of die huwelik volgens die skeppingsordening van God en volgens die duidelike implikasie van talle konkrete gebooie in die Bybel die enigste God-gewilde wyse is waarop die mens se seksuele lewe sy vervulling mag vind, kom dan op die agtergrond. Homofiele verhoudinge word selfs as 'n gelykwaardige variant van die liefdes- en seksuele verhouding binne die huwelik aanvaarbaar. Deur die implementering van die relasionele waarheidsbegrip (vergelyk die rapport Homofilie en die boekie In Liefde trouw zijn ) word daar 'n spanning geplaas tussen die konkrete gebooie van die wet van God en die samevattende sin van die wet, naamlik die liefde tot die naaste. Dit is na ons mening teologies ontoelaatbaar en dit laat die deur oop vir etiese subjektiwisme. Dit word moontlik om die heersende sedelike opvattinge van die tyd op een of ander wyse met die Bybel te versoen, sy dit dan deur 'n sterk aksent op die historiese bepaaldheid van die konkrete Bybelse gebooie, of deur die redenasie dat die relasionele karakter van die waarheid toelaat dat ons in verskillende tye verskillend met die Bybelse gebooie sal omgaan. Die pastorale bewoënheid van die GKN oor die homoseksuele naaste moet inderdaad waardeer word. Dit is sonder meer duidelik dat die kerk 'n pastorale taak het om broeders en susters wat homoseksueel geneigd is, by te staan. Daar moet selfs met smart erken word dat daar te dikwels 'n houding bestaan wat allermins getuig van aanvaarding, geduld en begrip vir die stryd wat hulle moet stry. Die pastorale benadering sal egter deurgaans 'n duidelike afwysing van die homoseksuele lewenswyse as vertrekpunt moet hê. Ons is van mening dat die GKN op hierdie punt aan die gesag van die Skrif onreg doen, sowel as aan die homoseksuele naaste self.

######## Agenda 1986, p355-363 BYLAE E HOMOSEKSUALITEIT: WATSÊ DIE KERK

[Omvattende bespreking van die 'sewe' tekste]

### 2.2 Handelinge 1986 (p672)

######## 30.5 HOMOSEKSUALITEIT - kennis geneem.

- 30.5.1-30.5.2 - kennis geneem.
- 30.5.3 Aanbevelings - goedgekeur.

Die Algemene Sinode aanvaar die voorlegging in BYLAE E as beleidstandpunt van die Ned Geref Kerk en dra dit aan die AKDB op om dit in die praktyk geïmplementeer te kry. Dit behels onder andere: 30.5.3.1 Homoseksualiteit is in die lig van die Skrif 'n afwykende vorm van seksualiteit. 30.5.3.2 Homoseksuele praktyke en 'n homoseksuele verhouding moet afgewys word as in stryd met die wil van God, soos in die Heilige Skrif geopenbaar. 30.5.3.3 Die kerk het 'n eiesoortige verantwoordelikheid teenoor die homoseksuele. Dit het ten doel geloofsgroei in Christus en 'n lewe van gehoorsaamheid aan God, volgens die norme van Sy Woord, tot eer van sy Naam. 30.5.3.4 Die homoseksuele lidmaat mag nie op grond van sy afwykende gerigtheid, as sodanig, die belewing van die gemeenskap van die heiliges en die geleentheid tot diens in belang van die koninkryk van God ontsê word nie. 30.5.3.5 Die AKDB word opgeroep om indringend te besin oor die implementering en koördinering van Bybelgefundeerde hulpdienste en -programme vir lidmate met homoseksuele probleme.